Document ID: 32008E0487

Reference:
26.6.2008
SL
Uradni list Evropske unije
L 165/41
SKUPNI UKREP SVETA 2008/487/SZVP
z dne 23. junija 2008
v podporo univerzalizaciji in izvajanju Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 v okviru Evropske varnostne strategije
SVET EVROPSKE UNIJE JE –
ob upoštevanju Pogodbe o Evropski uniji in zlasti člena 14 Pogodbe,
ob upoštevanju naslednjega:
(1)
Evropski svet je 12. decembra 2003 sprejel Evropsko varnostno strategijo, ki poziva k vzpostavitvi mednarodnega reda na temelju učinkovitega multilateralizma. Evropska varnostna strategija priznava Ustanovno listino Združenih narodov kot temeljni okvir mednarodnih odnosov. Ena od prednostnih nalog EU je okrepiti in pomagati usposobiti Združene narode, da bodo lahko izpolnjevali svoje naloge in učinkovito delovali.
(2)
Generalna skupščina Združenih narodov je v Resoluciji 51/45 z dne 10. decembra 1996 vse države pozvala, naj si odločno prizadevajo za učinkovit, pravno zavezujoč mednarodni sporazum o prepovedi uporabe, kopičenja zalog, proizvodnje in prenosa protipehotnih min.
(3)
Konvencija o prepovedi uporabe, kopičenja zalog, proizvodnje in prenosa protipehotnih min in o njihovem uničenju („Konvencija“) je bila na voljo za podpis 3. decembra 1997, veljati pa je začela 1. marca 1999. Konvencija je celovit mednarodni instrument za obravnavo vseh zadev v zvezi s protipehotnimi minami, vključno z njihovo uporabo, proizvodnjo in trgovino, pomočjo žrtvam, odstranjevanjem min in uničevanjem zalog.
(4)
Države pogodbenice Konvencije so decembra 2004 v Nairobiju sprejele akcijski načrt za obdobje 2005–2009 in sklenile različne dogovore v zvezi z univerzalizacijo Konvencije in izvajanjem vseh njenih vidikov.
(5)
Generalna skupščina Združenih narodov je decembra 2007 sprejela Resolucijo 62/41 o izvajanju Konvencije, pri čemer je pozvala vse države, ki je še niso podpisale, naj k njej nemudoma pristopijo, vse države, ki so konvencijo podpisale, a je še niso ratificirale, pa je pozvala, naj to nemudoma storijo, poleg tega pa je vse države pozvala, naj, če je to v njihovi moči, spodbujajo spoštovanje Konvencije z dvostranskimi, subregionalnimi, regionalnimi in večstranskimi stiki, ozaveščanjem, seminarji in drugimi sredstvi –
SPREJEL NASLEDNJI SKUPNI UKREP:
Člen 1
1.   Z namenom podpore izvajanju Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju („Konvencija“) v skladu z Resolucijo Generalne skupščine Združenih narodov 62/41 si Evropska unija prizadeva uresničiti naslednja cilja:
(a)
spodbujati univerzalizacijo Konvencije in prispevati k pripravi druge revizijske konference Konvencije leta 2009;
(b)
nuditi podporo polnemu izvajanju Konvencije s strani držav pogodbenic.
2.   EU bo za doseganje ciljev iz odstavka 1 izvedla naslednja projekta:
(a)
organizacija največ šestih regionalnih ali subregionalnih seminarjev z namenom izboljšanja pristopa in ratifikacije Konvencije in priprave druge revizijske konference leta 2009;
(b)
zagotavljanje stalnega tehničnega svetovanja in največ 25 obiskov, namenjenih tehnični pomoči, v državah pogodbenicah, ki se jim bo na ta način priporočilo, kako Konvencijo polno izvajati.
Navedena projekta sta podrobno opisana v Prilogi.
Člen 2
1.   Za izvajanje tega skupnega ukrepa je pristojno predsedstvo, ki mu pomaga generalni sekretar Sveta/visoki predstavnik za SZVP (GS/VP). Komisija je v celoti vključena.
2.   Tehnična izvedba projektov iz člena 1(2) se zaupa podporni enoti za izvajanje pri Ženevskem mednarodnem centru za humanitarno odstranjevanje min (ISU/GICHD). Podporna enota za izvajanje navedeno nalogo izvaja pod nadzorom GS/VP, ki pomaga predsedstvu. GS/VP v ta namen sklene potrebne dogovore z ISU/GICHD.
3.   Predsedstvo, GS/VP in Komisija se v skladu s svojimi pristojnostmi o projektih redno medsebojno obveščajo.
Člen 3
1.   Referenčni finančni znesek za izvajanje projektov iz člena 1(2), ki se financira iz splošnega proračuna Evropske unije, znaša 1 070 000 EUR.
2.   Upravljanje z izdatki, financiranimi iz zneska iz odstavka 1, se izvaja v skladu s postopki in pravili, ki se uporabljajo za splošni proračun Evropske unije.
3.   Komisija nadzoruje pravilno upravljanje z izdatki iz odstavka 2; izdatki imajo obliko donacij. V ta namen z GICHD sklene sporazum o financiranju. V sporazumu o financiranju se določi, da ISU/GICHD zagotovi razpoznavnost prispevka EU, ki je ustrezna njegovemu obsegu.
4.   Komisija si prizadeva skleniti sporazum o financiranju iz odstavka 3 čim prej po začetku veljavnosti tega skupnega ukrepa. Če ima Komisija v tem postopku kakršne koli težave, o tem obvesti Svet, prav tako pa Svet obvesti o datumu sklenitve sporazuma o financiranju.
Člen 4
Predsedstvo, ki mu pomaga GS/VP, na podlagi rednih poročil, ki jih pripravlja ISU/GICHD, poroča Svetu o izvajanju tega skupnega ukrepa. Ta poročila so podlaga za oceno, ki jo bo pripravil Svet. Komisija je v celoti vključena. Komisija zagotavlja informacije o finančnih vidikih izvajanja tega skupnega ukrepa.
Člen 5
Ta skupni ukrep začne veljati z dnem sprejetja.
Veljati preneha 21 mesecev po sklenitvi sporazuma o financiranju iz člena 3(3) ali 6 mesecev po datumu svojega sprejetja, če v tem obdobju ni sklenjen sporazum o financiranju.
Člen 6
Ta skupni ukrep se objavi v Uradnem listu Evropske unije.
V Luxembourgu, 23. junija 2008
Za Svet
Predsednik
I. JARC
PRILOGA
1.   Cilji
Splošni cilji tega skupnega ukrepa so spodbuditi univerzalizacijo Konvencije in polno izvajanje Konvencije s strani držav pogodbenic ter prispevati k pripravi druge revizijske konference, ki bo potekala leta 2009. Z drugimi ustreznimi finančnimi instrumenti EU se bo zagotovila čim večja sinergija.
2.   Projekti
2.1   Spodbujanje univerzalizacije in izvajanja Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju ter priprava revizijske konference leta 2009.
2.1.1   Cilj projekta
Spodbujati spoštovanje konvencije z regionalnimi in subregionalnimi seminarji ter prispevati k pripravi druge revizijske konference.
2.1.2   Opis projekta
Organiziranih bo največ šest regionalnih ali subregionalnih delavnic za pripravo druge revizijske konference in spodbujanje nadaljnje univerzalizacije Konvencije.
2.1.3   Rezultati projekta
Povečanje članstva v Konvenciji in večje zavedanje na svetovni ravni o pomenu ciljev in obveznosti, ki izhajajo iz ratifikacije Konvencije, ter boljše razumevanje potreb bodočih držav pogodbenic v zvezi s programi prepovedi protipehotnih min.
Boljša priprava druge revizijske konference, ki bo potekala leta 2009, in sicer z večjim regionalnim prispevkom in povezovanjem.
2.1.4   Kraj seminarjev
ISU/GICHD bo predstavila seznam možnih krajev, kjer naj bi potekali regionalni seminarji; seznam bo nato potrdilo predsedstvo, ki mu pomaga GS/VP, ob posvetovanju s pristojnimi organi Sveta.
Merila za izbiro krajev seminarjev bodo med drugim pripravljenost in zavezanost zadevne države v določeni regiji, da bi gostila seminar, stopnja zavezanosti držav Konvenciji v zadevni regiji in po potrebi zavezanost ustrezne regionalne ali subregionalne organizacije.
2.1.5   Upravičenci projekta
Države pogodbenice in nepogodbenice Konvencije v regijah, kjer bodo organizirani seminarji.
2.2   Podpora polnemu izvajanju Konvencije.
2.2.1   Cilj projekta
Državam pogodbenicam pomagati pri izvajanju določb Konvencije.
2.2.2   Opis projekta
Državam pogodbenicam Konvencije pomagati pri izpolnjevanju njihovih obveznosti iz le-te.
V državah pogodbenicah bodo organizirani obiski, namenjeni tehnični pomoči, da bi ocenili, kako se države odzivajo na obveznosti iz Konvencije, ter zagotovili podporo, ki bo usklajena z drugimi sočasnimi zadevnimi programi in/ali dejavnostmi, izsledki z vrha v Nairobiju in ugotovitvami iz letnih poročil o napredku.
2.2.3   Rezultati projekta
—
Boljše poznavanje prizadevanj za izvajanje na nacionalni ravni, ki je lahko podlaga za nadaljnje ukrepanje EU.
—
Svetovanje in priporočila glede tehničnih zahtev, potrebnih za izpolnjevanje obveznosti iz Konvencije.
—
Oblikovanje ustreznih nacionalnih načrtov v skladu z obveznostmi iz Konvencije.
2.2.4   Upravičenci projekta
Države pogodbenice bodo pozvane, da zaprosijo za pomoč. Pri sprejemanju odločitve se bo upoštevalo, v kolikšnem obsegu je država pogodbenica – prosilka zbrala potrebne osnovne informacije pred začetkom sodelovanja, sprejela pomembne ukrepe v podporo obisku tehničnih strokovnjakov in pokazala pripravljenost, da bo v celoti izkoristila pri tem pridobljene informacije.
Pri izbiri upravičencev se bo upoštevalo spoštovanje zavez s strani potencialnih upravičencev na področju odstranjevanja min in uničevanja zalog v rokih, določenih na srečanjih držav pogodbenic Konvencije.
ISU/GICHD bo predstavila končni seznam upravičencev, ki ga bo na nato potrdilo predsedstvo, ki mu pomaga GS/VP, ob posvetovanju s pristojnimi organi Sveta.
3.   Trajanje
Skupni čas izvajanja tega skupnega ukrepa je 21 mesecev.
4.   Subjekt za izvajanje projekta
Za izvajanje tega skupnega ukrepa in nadzor nad njim je pristojno predsedstvo, ki mu pomaga GS/VP. Predsedstvo bo tehnično izvajanje zaupalo ISU/GICHD.
ISU/GICHD zagotovi razpoznavnost prispevka EU, ki je ustrezna njegovemu obsegu.
5.   Poročanje
ISU/GICHD bo po vsakem načrtovanem seminarju in obisku, namenjenemu tehnični pomoči, pripravila podrobno poročilo.

Summary:
Konvencija o prepovedi protipehotnih min in njihovem uničenju
Konvencija o prepovedi protipehotnih min in njihovem uničenju
POVZETEK:
Skupni ukrep 2008/487/SZVP – Konvencija o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997
Sklep (SZVP) 2017/1428 v podporo izvajanju akcijskega načrta iz Maputa
KAJ SO NAMENI SKUPNEGA UKREPA IN SKLEPA?
							
Namen skupnega ukrepa je podpora izvajanju Konvencije o prepovedi protipehotnih min z nekaterimi posebnimi ukrepi. Podpora EU konvenciji je temeljila na varnostni strategiji EU iz leta 2003 (ki jo je medtem nadomestila globalna strategija EU).
Sklep podpira akcijski načrt iz Maputa za izvajanje Konvencije o prepovedi protipehotnih min med letoma 2014 in 2019 in določa številne cilje, s pomočjo katerih naj bi to dosegli.
KLJUČNE TOČKE
Konvencija o prepovedi protipehotnih min
Več kot 80 % držav članic ZN je pogodbenic konvencije in so jo ratificirale. ZDA, Rusija in Kitajska niso pogodbenice.
Vse države EU so države pogodbenice.
Soglašajo, da ne bodo:
uporabljale protipehotnih min*,
razvijale, izdelovale, pridobivale, kopičile, shranjevale ali prenašale protipehotnih min,
pomagale, spodbujale ali kogar koli na kateri koli način prepričale v dejavnost, ki jo konvencija prepoveduje.
Države pogodbenice morajo v štirih letih uničiti vse zaloge protipehotnih min in v desetih letih odstraniti minska področja, za katera so pristojne ali jih nadzirajo.
V skupnem ukrepu EU sta postavljena dva cilja:
spodbujati konvencijo pri državah, ki še niso postale pogodbenice (kar je znano kot „univerzalizacija“),
podpirati njeno polno izvajanje pri državah, ki so postale njene pogodbenice.
Za doseganje teh ciljev sta v skupnem ukrepu predvideni dve vrsti ukrepov:
organizirati regionalne ali subregionalne seminarje za spodbujanje držav, naj postanejo pogodbenice konvencije,
zagotoviti tehnično svetovanje in obiske, namenjene tehnični pomoči državam pri polnem izvajanju.
Akcijski načrt iz Maputa 2014–2019
Namen akcijskega načrta je reševanje treh glavnih vprašanj v zvezi z izvajanjem Konvencije o prepovedi protipehotnih min:
vsesplošna uporaba konvencije,
zagotavljanje skladnosti tistih držav pogodbenic, ki še niso odstranile svojih zalog ali obstoječih min,
pravice žrtev min in njihova vključitev v nacionalne politike in zakone o pravicah invalidov.
Države pogodbenice so se dogovorile, da bodo spodbujale vsesplošno uporabo in izvedle preostale obveznosti.
EU podpira številne projekte v pomoč pri doseganju teh ciljev na podlagi sklepa Sveta iz leta 2017, ki vključuje:
odstranjevanje min – vključno s pomočjo in okrepitvijo načrtovanja v največ petih državah z bližajočimi se roki za odstranjevanje min;
pomoč žrtvam – podpora pri vključevanju programov pomoči žrtvam v širše nacionalne politike;
vsesplošno uporabo – podporo predsedstvu konvencije in projektni skupini na visoki ravni pri sodelovanju z državami, ki niso podpisale konvencije;
uničevanje zalog.
Finančna podpora
Skoraj vse najhuje prizadete države so upravičene do finančne podpore. Te države vključujejo Čad, Kolumbijo, Hrvaško, Irak, LDR (Ljudsko demokratično republiko) Laos, Libanon, Libijo, Mjanmar, Sirijo in Ukrajino.
Med letoma 2012 in 2016 so EU in države EU zagotovile več kot 600 milijonov EUR podpore.
Dejavnosti odstranjevanja min so podprte s številnimi instrumenti zunanjega delovanja EU, ki vključujejo:
instrument razvojnega sodelovanja,
instrument za prispevanje k stabilnosti in miru,
Evropski razvojni sklad.
OD KDAJ SE TA SKUPNI UKREP IN SKLEP UPORABLJATA?
							
Skupni ukrep se uporablja od 23. junija 2008 in Sklep od 4. avgusta 2017.
OZADJE
							
Več informacij je na voljo na spletnih straneh:
Konvencija o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Konvencija o prepovedi protipehotnih min),
Protipehotne mine, orožje malega kalibra in lahko orožje (Evropska komisija).
KLJUČNI POJMI
Protipehotne mine: mina, zasnovana z namenom eksplozije zaradi prisotnosti ali bližine kake osebe oziroma stika z njo in ki bo onesposobila, ranila ali ubila eno ali več oseb.
GLAVNA DOKUMENTA
Skupni ukrep Sveta 2008/487/SZVP z dne 23. junija 2008 v podporo univerzalizaciji in izvajanju Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 v okviru Evropske varnostne strategije (UL L 165 26.6.2008, str. 41–44).
Sklep Sveta (SZVP) 2017/1428 z dne 4. avgusta 2017 v podporo izvajanju akcijskega načrta iz Maputa za izvajanje Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 (UL L 204 5.8.2017, str. 101–109).
POVEZANI DOKUMENT
Sklep Sveta 2012/700/SZVP z dne 13. novembra 2012 v okviru evropske varnostne strategije v podporo izvajanju Akcijskega načrta iz Cartagene (2010–2014), ki so ga sprejele države pogodbenice Konvencije o prepovedi uporabe, kopičenja zalog, proizvodnje in prenosa protipehotnih min in o njihovem uničenju iz leta 1997 (UL L 314 14.11.2012, str. 40–46).
Zadnja posodobitev 18.07.2018